Y yecꞌo cꞌa chique ri winek aj chiriꞌ pa tinamit Jerusalem ri niquibilaꞌ cꞌa:
¿La ma ya ta cami cꞌa achi reꞌ ri nicanox riche (rixin) chi nicamisex?
Pero Riyaꞌ xa ma rewan ta riꞌ.
Titzuꞌ cꞌa laꞌ,
Riyaꞌ nichꞌo chiquiwech ri winek y majun niquibij ta chare.
Riqꞌui jubaꞌ ri aj kꞌatbel tak tzij ri yecꞌo chkacojol xa xquetamaj yan chi can ya wi Riyaꞌ ri Cristo.
Pero ma ya ta Riyaꞌ ri Cristo,
ruma xa can ketaman cꞌa acuchi (achique) nipe wi.
Ruma tek xtoka ri kitzij Cristo,
xa man cꞌa xtetamex ta achique lugar nbecꞌulun wi pe,
yechaꞌ ri winek aj Jerusalem.
Y ri Jesús nichꞌo cꞌa chiquiwech ri winek chiriꞌ pa rachoch ri Dios.
Y riqꞌui cꞌa ruchukꞌaꞌ xchꞌo y xubij:
Riyix can iwetaman wi nuwech,
y chukaꞌ iwetaman acuchi (achique) yipe wi.
Pero ma nuyon ta riyin xinben chi xipe chuwech re ruwachꞌulef.
Ri yin takayon pe ya ri kitzij Dios,
xa yacꞌa chi riyix ma iwetaman ta ruwech.
Riyin can wetaman wi cꞌa ruwech,
ruma riqꞌui Riyaꞌ yin petenak wi;
y can ya chukaꞌ Riyaꞌ ri yin takayon pe,
xchaꞌ ri Jesús.
Y can yecꞌo cꞌa ri xcajoꞌ chi xquichop ta el,
pero majun xunim ta riꞌ riche (rixin) chi xquichop ta el ri Jesús,
ruma ma jane napon ta ri hora riche (rixin) chi nichapatej.
Y yecꞌo cꞌa ye qꞌuiy chique ri winek ri xeniman riche (rixin) ri Jesús chupan ri kꞌij riꞌ.
Ri winek cꞌa riꞌ niquibij:
Yareꞌ ri Cristo,
ruma majun chic ri xtipe ta ri xtibano milagros achiꞌel nuben re achi reꞌ,
xechaꞌ.
Y ri fariseos xquicꞌaxaj cꞌa chi queriꞌ ri yequibilaꞌ ri winek chrij ri Jesús.
Rumariꞌ ri achiꞌaꞌ fariseos y ri principaliꞌ tak sacerdotes,
xequitek cꞌa el ye aj chꞌameꞌy chuchapic.
Yacꞌariꞌ tek ri Jesús xubij:
Xa jubaꞌ chic cꞌa ri yicꞌojeꞌ el iwuqꞌui.
Cꞌacꞌariꞌ xquitzolin riqꞌui ri achique yin takayon pe.
Riyix xquinicanoj cꞌa,
y ma xquiniwil ta chic;
ruma acuchi (achique) ri xquibecꞌojeꞌ wi riyin,
ma xquixcowin ta xquixapon chinucanoxic,
xchaꞌ ri Jesús.
Y ri achiꞌaꞌ israelitas ri cꞌo quikꞌij,
niquibilaꞌ cꞌa chiquiwech:
¿Achique cami lugar xtibe wi re achi reꞌ?
Ruma nubij chi chiriꞌ ma xtibekilaꞌ ta chic.
¿Nibe cami cꞌa pa nicꞌaj chic ruwachꞌulef quiqꞌui ri israelitas ri yecꞌo chiquicojol ri ma ye israelitas ta o yeberutijoj cami ri ma ye israelitas ta?
¿Achique cꞌa ntel wi chi tzij reꞌ tek xubij:
Xquinicanoj y ma xquiniwil ta,
y ri acuchi (achique) xquibecꞌojeꞌ wi riyin,
ma xquixcowin ta xquixapon riyix?
yechaꞌ cꞌa.
Chupan cꞌa ri nimalaj kꞌij y ruqꞌuisbel riche (rixin) ri jun semana nimakꞌij riꞌ,
ri Jesús xpaꞌeꞌ anej y riqꞌui cꞌa ruchukꞌaꞌ xubij:
Wi cꞌo cꞌa jun ri can nichakiꞌj ruchiꞌ,
tipe cꞌa wuqꞌui riyin,
y tucꞌuyaꞌ.
Ri can xtipe cꞌa wuqꞌui riyin riche (rixin) chi yirunimaj,
can xtalex cꞌa ri yaꞌ riche (rixin) cꞌaslen pa ránima,
y can achiꞌel cꞌa ri nuben ri raken yaꞌ,
can queriꞌ xtuben pa rucꞌaslen.
Queriꞌ nubij chupan ri ruchꞌabel ri Dios ri tzꞌibatal ca.
Ri yaꞌ cꞌa ri xunataj ri Jesús,
ya cꞌa ri nichꞌo chrij ri Lokꞌolaj Espíritu;
ruma can yacꞌariꞌ ri xtiquicꞌul ri winek ri yeniman riche (rixin) ri Jesús.
Y ri kꞌij cꞌa riꞌ cꞌa ma jane tika ta pe ri Lokꞌolaj Espíritu,
ruma cꞌa ma jane tibe ri Jesús chilaꞌ chicaj riche (rixin) chi nucꞌul chic jun bey ri rukꞌij rucꞌojlen.
Y yecꞌo cꞌa chique ri winek,
tek xquicꞌaxaj ka ri chꞌabel ri xerubij ri Jesús,
xquibij cꞌa:
Kas kitzij wi chi ya profeta laꞌ ri nikꞌalajsan ri ruchꞌabel ri Dios;
achiꞌel ri bitajnek ca,
ri can cꞌo chi nipe na.
Y yecꞌo nicꞌaj ri niquibij:
Re Jesús reꞌ yareꞌ ri Cristo.
Pero yecꞌo chic cꞌa nicꞌaj ri niquibij:
¿La xa ta pa Galilea cꞌa nipe wi ri Cristo?
yechaꞌ.
Ruma ri ruchꞌabel ri Dios ri tzꞌibatal ca nubij chi ri Cristo jun chique ri ye riy rumam ri rey David.
Y ri chiriꞌ pa Belén ri tinamit ri xalex wi ri David,
chiriꞌ cꞌo chi nipe wi ri Cristo,
yechaꞌ.
Can ma junan ta cꞌa ri niquichꞌob chrij ri Cristo;
ruma xa jun wi nubij la jun y jun wi chic nubij la jun.
Y yecꞌo cꞌa nicꞌaj chic chique ri winek,
can xcajoꞌ cꞌa chi xquichop ta el ri Jesús,
pero xa can majun ri xchapo ta el.
Yacꞌa tek xetzolin pe ri ye aj chꞌameꞌy quiqꞌui ri principaliꞌ tak sacerdotes y quiqꞌui ri achiꞌaꞌ fariseos ri ye takayon el quiche (quixin),
xcꞌutux cꞌa chique:
¿Achique ruma tek ma xichop ta pe ri Jesús?
xeꞌucheꞌex.
Pero ri ye aj chꞌameꞌy riꞌ xquibij:
Riyoj man cꞌa xkachop ta pe,
ruma ri chꞌabel ri yerubij Riyaꞌ majun chic cꞌa achi biyon ta.
Can sibilaj jabel,
xechaꞌ.
Yacꞌariꞌ tek ri achiꞌaꞌ fariseos xquibij cꞌa chique ri ye aj chꞌameꞌy:
¿Riyix chukaꞌ xixkꞌolotej pe pa rukꞌaꞌ?
¿La cꞌo ta cami jun chique ri aj kꞌatbel tak tzij o cꞌo ta cami jun chique ri fariseos ri ye nimayon riche (rixin) ri nubij Riyaꞌ?
Xa ye ri winek ri ma quetaman ta ri ley ri ruyaꞌon ca ri Moisés,
xa yeriꞌ ri yeniman riche (rixin) ri Jesús.
Y xa xtika ta cꞌa ri rucꞌayewal pa quiwiꞌ riyeꞌ,
xechaꞌ.
Pero ri achi fariseo ri Nicodemo rubiꞌ,
ri chakꞌaꞌ xapon riqꞌui ri Jesús,
xubij cꞌa chique ri ye rachibil:
¿La utz ta cami chuwech ri kaley chi nibix chi jun achi cꞌo rumac,
tek xa ma etaman ta,
ni ma acꞌaxan ta chukaꞌ chare wi kas kitzij chi cꞌo mac rubanon o xa ma jun?
Y riyeꞌ xquibij cꞌa chare ri Nicodemo:
¿Achique ruma nabij queriꞌ?
Riyit ni ma yit ta aj Galilea.
Tanicꞌoj na peꞌ jabel rupan ri ruchꞌabel ri Dios y tatzꞌetaꞌ ri tzꞌibatal ca chiriꞌ.
Can nikꞌalajin wi cꞌa chi ri pa Galilea ma xtel ta cꞌa pe jun profeta ri nikꞌalajsan ri ruchꞌabel ri Dios,
xechaꞌ.
Y yacꞌariꞌ tek ri achiꞌaꞌ ri quimolon quiꞌ,
xquitaluj el quiꞌ y xebe chcachoch.